Document ID: 32013R0487

A BIZOTTSÁG 487/2013/EU RENDELETE
(2013. május 8.)
az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletre (1) és különösen annak 53. cikkére,
mivel:
(1)
Az 1272/2008/EK rendelet az anyagok, keverékek és egyes meghatározott árucikkek osztályozására és címkézésére vonatkozó rendelkezéseket és kritériumokat harmonizálja az Unión belül.
(2)
Az említett rendelet figyelembe veszi a vegyi anyagok osztályozásának és címkézésének az Egyesült Nemzetek Szervezete (ENSZ) által létrehozott, egyetemes harmonizált rendszerét (a továbbiakban: GHS).
(3)
Az ENSZ szintjén rendszeresen felülvizsgálják a GHS osztályozási kritériumait és címkézési szabályait. A GHS negyedik módosított kiadása az ENSZ veszélyes áruk szállításával és a vegyi anyagok osztályozásának és címkézésének egyetemes harmonizált rendszerével foglalkozó szakértői bizottsága által 2010 decemberében elfogadott módosítások eredményeként jött létre. Ez többek között a kémiailag instabil gázok és a nem tűzveszélyes aeroszolok új veszélyességi kategóriáira vonatkozó módosításokat és az óvintézkedésre vonatkozó mondatok további ésszerűsítését tartalmazza. Ennélfogva a GHS negyedik módosított kiadásának megfelelően ki kell igazítani az 1272/2008/EK rendelet mellékleteiben szereplő technikai rendelkezéseket és kritériumokat.
(4)
A GHS lehetővé teszi a hatóságok számára, hogy a címkézésre vonatkozó előírásoktól való eltéréseket fogadjanak el a fémekre korrozív hatású olyan anyagok és keverékek tekintetében, amelyeknek nincs a bőrre és/vagy a szemre maró hatása. Azt is lehetővé teszi, hogy a csomagolásról lehagyjanak egyes címkeelemeket, amennyiben az anyag vagy keverék mennyisége nem ér el egy bizonyos szintet. Rendelkezni kell az említett intézkedések uniós szintű végrehajtásáról.
(5)
A mellékletek különböző rendelkezéseiben alkalmazott szóhasználatot, valamint bizonyos technikai kritériumokat módosítani kell annak érdekében, hogy a gazdasági szereplők és végrehajtásért felelős hatóságok számára egyszerűbb legyen az alkalmazása, és a jogszabály szövege következetesebbé és világosabbá váljon.
(6)
Annak biztosítása érdekében, hogy az anyagok szállítói alkalmazkodhassanak az e rendelettel bevezetett új osztályozási, címkézési és csomagolási rendelkezésekhez, átmeneti időszakot kell előírni, és a rendelet alkalmazását el kell halasztani. Ez lehetőséget biztosít az e rendeletben megállapított rendelkezéseknek az átmeneti időszak lejárta előtt önkéntes alapon történő alkalmazására.
(7)
Az ebben a rendeletben előírt intézkedések összhangban vannak az 1907/2006/EK európai parlamenti és tanácsi rendelet (2) 133. cikke alapján létrehozott bizottság véleményével,
ELFOGADTA EZT A RENDELETET:
1. cikk
Az 1272/2008/EK rendelet a következőképpen módosul:
1.
a 14. cikk (2) bekezdésének c) pontját el kell hagyni;
2.
a 23. cikk a következő f) ponttal egészül ki:
„f)
olyan, a fémekre korrozív hatású anyagok és keverékek, amelyeknek nincs a bőrre és/vagy a szemre maró hatása.”;
3.
az I. melléklet e rendelet I. mellékletének megfelelően módosul;
4.
a II. melléklet e rendelet II. mellékletének megfelelően módosul;
5.
a III. melléklet e rendelet III. mellékletének megfelelően módosul;
6.
a IV. melléklet e rendelet IV. mellékletének megfelelően módosul;
7.
az V. melléklet e rendelet V. mellékletének megfelelően módosul;
8.
a VI. melléklet e rendelet VI. mellékletének megfelelően módosul;
9.
a VII. melléklet e rendelet VII. mellékletének megfelelően módosul.
2. cikk
(1) A 3. cikk második bekezdésétől eltérve az anyagok 2014. december 1-je előtt, a keverékek pedig 2015. június 1-je előtt osztályozhatók, címkézhetők és csomagolhatók az e rendelettel módosított 1272/2008/EK rendelet szerint.
(2) A 3. cikk második bekezdésétől eltérve az 1272/2008/EK rendeletnek megfelelően osztályozott, címkézett és csomagolt, valamint 2014. december 1-je előtt forgalomba hozott anyagokat 2016. december 1-jéig nem kell e rendeletnek megfelelően újracímkézni és újracsomagolni.
(3) A 3. cikk második bekezdésétől eltérve az 1999/45/EK európai parlamenti és tanácsi irányelvnek (3) vagy az 1272/2008/EK rendeletnek megfelelően osztályozott, címkézett és csomagolt, valamint 2015. június 1-je előtt forgalomba hozott keverékeket 2017. június 1-jéig nem kell e rendeletnek megfelelően újracímkézni és újracsomagolni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A rendelet az anyagok tekintetében 2014. december 1-jétől, a keverékek tekintetében 2015. június 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. május 8-án.

Labels: 1
20
7
3
12